ઓનલાઇન ફિક્સ્ડ ડિપોઝિટ કે ટર્મ ડિપોઝિટ ખોલાવવાના અનેક લાભ છે . જો કે ઓનલાઇન ફિક્સ ડિપોઝિટ ખોલાવવાનો એક ગેરલાભ એ પણ છે કે તમે મીનિટોમાં એક માઉસ ક્લિકથી તેનો ઉપાડ પણ કરી શકો છો . ઓનલાઇન સુવિધાને કારણે વ્યક્તિએ ફિઝિકલ સર્ટિફિકેટ લઇને બેંકમાં જવાની અને ત્યાર બાદ પાકતી મુદત પહેલા તેનો ઉપાડ કરવા માટેની પ્રક્રિયામાં સમય બગાડવો પડતો નથી . જો કે આ ઝડપી અને ફટાફટ ઓનલાઇન પ્રક્રિયાને કારણે પાકતી મુદત કરતા વહેલા નાણા ઉપાડી લેવાનું પ્રમાણ પણ વધ્યું છે . FD મુદત કરતા વહેલી ઉપાડતા શું ગુમાવો છો ? આ જાણવા માટે આપણે એક ઉદાહરણ સમજીએ . દાખલા તરીકે આપ જાન્યુઆરી , 2014માં આપ એક વર્ષ માટે 9 ટકાના વ્યાજે ફિક્સ ડિપોઝિટમાં રોકાણ કરો છો . હવે આપ જુલાઇમાં વિચારો છો કે નાણાની તંગી છે તો ફિક્સ્ડ ડિપોઝિટ ઉપાડી લઇએ . આ કારણે આપને 7 મહિનાનું જ વ્યાજ મળવાપાત્ર થશે . જો કે આ સાત મહિનાનો વ્યાજદર 9 ટકાને બદલે અંદાજે 7 ટકા જેવો થશે . આ કારણે આપને 7 મહિનાનું વ્યાજ 7 ટકાના દરે મળશે . આ ઉપરાંત મોટા ભાગની બેંકો પાકતી મુદત પહેલા FD ઉપાડી લોતો 1 ટકા પેનલ્ટી લગાવતી હોય છે . આ કારણે તમને માત્ર 6 ટકા પ્રિટેક્સ વ્યાજ મળે છે . ટેક્સ રિટર્નની ગણતરી કરો તો વ્યાજ વધુ ઘટી જાય છે . આજે અનેક બેંકો એવી પણ છે જે પાકતી મુદત પહેલા ઉપાડ કરવા પર પેનલ્ટી લગાવતી નથી . જેમ કે આઇડીબીઆઇ બેંક ફ્રીડમ ડિપોઝિટ પર પેનલ્ટી લાગતી નથી . ખાનગી ક્ષેત્રની યસ બેંક પણ આવી જ સુવિધા આપે છે . આ કારણે રોકાણ કરતા પહેલા આવી બેંકોની યોજના ચકાસી લેવી જોઇએ . તારણ : આ પરથી એવું તારણ કાઢી શકાય કે જો આપને અંદાજ હોય કે નજીકના ભવિષ્યમાં નાણાની જરૂર પડવાની છે તો ટૂંકા ગાળાની મુદતમાં એફડી મુકવી વધારે સારી . કોઇ પણ સંજોગોમાં એફડી પાકચી મુદ્દત પહેલા ઉપાડવી નહીં . કેટલીક બેંકો ચાલુ ખાતામાં 6 ટકા જેવું વ્યાજ આપે છે . આવા સંજોગોમાં તેમાં નાણા મૂકવા પણ ઉચિત છે . નોંધનીય છે કે બચત ખાતા પર વાર્ષિક રૂપિયા 10,000 સુધીનું વ્યાજ ટેક્સ ફ્રી છે .